“O‘qituvchi va murabbiylar xiyobonlari”ni tashkil etish chora-tadbirlari to‘g‘risida

O‘qituvchi va murabbiylarning ijtimoiy mavqeyi va nufuzini oshirish, ularni moddiy va ma’naviy rag‘batlantirish tizimini tubdan isloh qilish, yosh avlodni o‘qitish, tarbiyalash va ularning mustaqil dunyoqarashini shakllantirish hamda sohadagi ishlarni yanada takomillashtirish, ta’lim-tarbiya sifatini mazmun jihatidan yangi bosqichga ko‘tarish, o‘qituvchilik kasbining nufuzini oshirish maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining “Yoshlarni ma’naviy-axloqiy va jismoniy barkamol etib tarbiyalash, ularga ta’lim-tarbiya berish tizimini sifat jihatidan yangi bosqichga ko‘tarish chora-tadbirlari to‘g‘risida” 2018-yil 14-avgustdagi PQ-3907-son qarori bilan pedagoglik kasbining yuksak ijtimoiy mavqeyi va obro‘sini targ‘ib qilish maqsadida 2018 ― 2020-yillarda joylarda “O‘qituvchi va murabbiylar xiyobonlari”ni tashkil etish belgilanganligi ma’lumot uchun qabul qilinsin.
 2. “O‘qituvchi va murabbiylar xiyobonlari”ning konsepsiyasi ilovaga muvofiq tasdiqlansin.
 3. O‘zbekiston Respublikasi Madaniyat vazirligi tegishli loyiha tashkilotlari bilan birgalikda uch oy muddatda “O‘qituvchi va murabbiylar xiyobonlari”ning(keyingi o‘rinlarda xiyobonlar deb ataladi) namunaviy loyihasini ishlab chiqsin va Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklariga yetkazilishini ta’minlasin.
 Belgilansinki, xiyobonlarning namunaviy loyihasini ishlab chiqish O‘zbekiston Respublikasi Madaniyat vazirligi huzuridagi Madaniyat va san’atni rivojlantirish jamg‘armasining mablag‘lari hisobidan moliyalashtiriladi.
 4. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklariga:
 namunaviy loyiha asosida xiyobonlarning yaxlit me’moriy kompleksi loyihasini ishlab chiqish va tasdiqlash;
 tasdiqlangan loyihalar asosida barcha tuman (shahar) markazlaridagi madaniyat va istirohat bog‘lari hududlarida xiyobonlar tashkil etish;
 xiyobonlarni tashkil etishda o‘qituvchi va murabbiylarni ulug‘lovchi monumentlar, kutubxonalar, ilmiy-ma’rifiy binolar, muzeylar va ko‘rgazma zallarini tashkil etishga alohida e’tibor qaratish;
 xiyobonlarni tashkil etish uchun mahalliy budjet daromadlarining oshirib bajarilgan qismini, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarning budjetdan tashqari mablag‘lari, shuningdek,homiylik xayriyalari, investorlar mablag‘larini jalb qilish va maqsadli yo‘naltirish;
 xiyobonlarning moddiy-texnika bazasini mustahkamlash bilan bog‘liq ishlarni moliyalashtirishda tadbirkorlik subyektlari imkoniyatlaridan keng foydalanish, shu jumladan namunaviy loyihaga muvofiq xiyobonni yoki uning hududidagi yerlarni tanlov savdolari asosida tadbirkorlarga ijaraga berish choralarini ko‘rish vazifalari yuklansin.
 5. Xiyobonlarni ko‘kalamzorlashtirish va obodonlashtirish hamda ularda ishlayotgan bog‘bonlarga ish haqi to‘lash bilan bog‘liq xarajatlarni, zarur hollarda, mahalliy budjetlar parametrlarida obodonlashtirish xarajatlari uchun nazarda tutiladigan mablag‘lar doirasida qoplash belgilansin.
 6. O‘zbekiston Respublikasi Qurilish vazirligi xiyobonlarni tashkil etish maqsadida yangi bino va inshootlarni qurish hamda mavjudlarini rekonstruksiya qilish bo‘yicha bajarilayotgan ishlarning sifati, shaharsozlik normalari va qoidalariga rioya etilishi yuzasidan davlat arxitektura-qurilish nazoratini o‘rnatsin.
 7. O‘zbekiston Respublikasi Madaniyat vazirligi Xalq ta’limi vazirligi, Oliy va o‘rta maxsus ta’lim vazirligi, Fanlar akademiyasi, O‘zbekiston Yoshlar ittifoqi, O‘zbekiston Yozuvchilar uyushmasi bilan birgalikda xiyobonlarda har oy oxirgi haftasining shanba kuni shoir va yozuvchilar, fan, ta’lim va madaniyat sohasining ko‘zga ko‘ringan vakillari bilan badiiy kecha va uchrashuvlarni tizimli ravishda tashkil etsin.
 8. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” AJ boshqaruvi raisi A.J. Ramatov, O‘zbekiston Respublikasi Bosh vazirining o‘rinbosari A.A. Abduhakimov zimmasiga yuklansin.
 “O‘qituvchi va murabbiylar xiyobonlari”ni (keyingi o‘rinlarda xiyobonlar deb ataladi) tashkil etish orqali pedagoglik kasbining yuksak ijtimoiy mavqeyi va obro‘sini targ‘ib qilish va ularni rag‘batlantirish maqsadida tashkil etiladi.
 Xiyobonlar aholining tabiiy muhit sharoitida dam olib, hordiq chiqarishi uchun mo‘ljallangan ko‘p qirrali madaniy-ma’rifiy va ijodiy-ishlab chiqarish maskani hisoblanadi.
 Xiyobonlarning asosiy vazifasi aholining dam olishi, ko‘ngilli hordiq chiqarishiga imkoniyatlar yaratish va uni muntazam rivojlantirib borish, madaniy-ommaviy tadbirlarni, ijodiy uchrashuvlar, kechalar o‘tkazish, bo‘sh vaqtni to‘laqonli, faol va mazmunli uyushtirish, insonning tabiat bilan bevosita munosabatda bo‘lishi negizida ekologik madaniyatni tarbiyalash, havaskorlik badiiy va texnik ijodiyotining rivojlanishi uchun sharoit yaratishdir.
 1. “O‘qituvchi va murabbiylar xiyobonlari” konsepsiyasi (keyingi o‘rinlarda Konsepsiya deb ataladi)O‘zbekiston Respublikasi Prezidentining “Madaniyat va san’at sohasida davlat-xususiy sheriklikni rivojlantirish uchun shart-sharoitlar yaratish chora-tadbirlari to‘g‘risida” 2018-yil 1-avgustdagi PQ-3892-son qaroriga asosan amalga oshiriladi.
 2. Xiyobonlar xo‘jalik hisobida o‘z-o‘zini mablag‘ bilan ta’minlash, shuningdek,obodonlashtirish ishlari uchun qisman budjetdan ajratiladigan mablag‘ hisobiga o‘zini boshqarish, xo‘jalik mustaqilligi bilan ishlash, ijodiy tashabbuskorlik tamoyillari asosida faoliyat ko‘rsatadi.
 3. Mazkur Konsepsiya xiyobonlarni rivojlantirish va uning doimiy faoliyatini tashkil etishning quyidagi asosiy yo‘nalishlarini nazarda tutadi:
 infratuzilma va moddiy-texnik bazani takomillashtirish;
 ta’lim va ma’rifiy faoliyatni rivojlantirish;
 madaniy-ma’naviy dam olish xizmatlaridan keng foydalanish;
 bolalar uchun ko‘ngilochar maydonchalari tashkil etish;
 ajdodlar tomonidan to‘plangan tarixiy va madaniy tajriba jamiyat a’zolarining individual va umumiy rivojlanishi uchun zarur shart ekanligini jamoatchilik ongiga singdirish.
 4. Xiyobonlar o‘qituvchi va murabbiylarning ijtimoiy mavqeyi va nufuzini oshirish, jamiyatda, xususan yosh avlodda ushbu kasb egalariga nisbatan hurmat va ehtirom tuyg‘usini uyg‘otishga xizmat qiladi. 
 5. Xiyobonlarda tashkil etiladigan kichik ko‘rgazma zallarida namoyish etiladigan iste’dodli o‘quvchilarning ishlarini keng ommaga namoyish etish orqali ustoz-shogird an’analarini targ‘ib qilishni tizimli ravishda amalga oshirishga xizmat qiladi.
 6. Xiyobonlarning madaniy-tomosha va ilmiy-ma’rifiy faoliyatini rivojlantirish, birinchi navbatda, ularning moddiy-texnika bazasini mustahkamlashni, mavjud hududni obodonlashtirish va ko‘kalamzorlashtirish, muhandislik tarmoqlarini ta’mirlash va tiklash ishlarini oqilona tashkil etish va amalga oshirish yo‘li bilan yanada qulay shart-sharoitlar yaratishni talab etadi.
 7. Xiyobonlar tematik xiyobonlar sifatida, 2018 — 2020-yillarda Qoraqalpog‘iston Respublikasi, viloyatlar va Toshkent shahri markazlarida tashkil etiladi.
 8. Xiyobonlar bugungi kunda mavjud bo‘lgan madaniyat va istirohat bog‘lari hududining bir qismida ham tashkil etilishi mumkin.
 9. Xiyobonlarning umumiy maydoni 2 gektardan kam bo‘lmasligi lozim.
 10. Xiyobonlarda o‘qituvchi va murabbiylarning siymosini aks ettiruvchi, ularning nufuzini oshiruvchi monumentlar, kutubxonalar, ilmiy-ma’rifiy binolar, muzeylar yoki kichik ko‘rgazma zallari va boshqa ko‘ngilochar obyektlar tashkil etilib, bunda:
 xiyobonlarga o‘rnatilgan monumentlar xiyobonning asosiy ramzi etib hisoblanadi;
 xiyobonlarda o‘qituvchi, murabbiylar va o‘quvchilar uchun axborot kutubxona xizmatini ko‘rsatish faoliyati tashkil etiladi;
 xalqimizning boy madaniy merosini to‘plash, saqlash, namoyish etish keng jamoatchilikka tanitish maqsadida muzeylar yoki kichik ko‘rgazma zallari faoliyati yo‘lga qo‘yiladi.
 11. Qoraqalpog‘iston Respublikasi Vazirlar Kengashi, Toshkent shahar va viloyatlar hokimliklari xiyobonlarni tashkil etish bo‘yicha mas’ul hisoblanadi. 
 12. Konsepsiyani amalga oshirish orqali quyidagi natijalarga erishiladi:
 o‘qituvchi va murabbiylarning ijtimoiy mavqeyi va nufuzini oshirish, ularni ma’naviy rag‘batlantirish yosh avlodda ustoz-murabbiylarga nisbatan chuqur ehtirom hissini tarbiyalaydi;
 an’anaviy va umuminsoniy qadriyatlar yosh avlod ongiga singdiriladi, etnik madaniy an’analarni asrash va unga asoslangan xalq ijodiyoti qo‘llab-quvvatlanadi;
 yoshlarning bo‘sh vaqtini mazmunli tashkil etish uchun zarur bo‘lgan madaniy-ko‘ngilochar obyektlar, shu jumladan joylarda turli ijodiy tadbirlarning saviyasi yanada ko‘tariladi;
 yosh avlod ongiga Vatanga sadoqat va uning taqdiri uchun daxldorlik tuyg‘usini singdirib, ularda yot g‘oya va qarashlarning salbiy ta’siriga qarshi mafkuraviy immunitet shakllantiriladi; 
 xiyobonlarda zamonaviy axborot-kommunikatsiya texnologiyalari joriy etiladi, milliy madaniyatni yanada keng tadqiq va targ‘ib etish jarayonida innovatsion g‘oyalar va texnologiyalardan samarali foydalaniladi;
 sohada uzviy ta’lim tizimi yaratiladi hamda madaniyat sohasida ilm-fan va tadqiqot ishlari yanada yuqori pog‘onaga ko‘tariladi. 
 13. Konsepsiyaning amalga oshirilishi fuqarolarni ahil, ma’naviyatli, mas’uliyatli, mustaqil fikrlovchi, ijodkor shaxs sifatida shakllantirish imkonini beradi.